

Αρκαλοχώρι, 02/ 01 /2025

Προς: ΜΜΕ

**ΔΕΛΤΙΟ ΤΥΠΟΥ**

**Ο Αναπτυξιακός Οργανισμός Δαίδαλος διαθέτει στο Δήμο Μινώα Πεδιάδας 14 εργαζόμενους για την τεχνική και διοικητική υποστήριξη των υπηρεσιών του**

Με 14 άτομα προσωπικό ενισχύεται ο Δήμος Μινώα Πεδιάδας μέσω του Αναπτυξιακού Οργανισμού «Δαίδαλος Α.Ε.». Σήμερα, παρουσία του Δημάρχου Μινώα Πεδιάδας Βασίλη Κεγκέρογλου, υπεγράφησαν οι συμβάσεις των εργαζομένων με τον Αναπτυξιακό Οργανισμό «Δαίδαλος Α.Ε.», από τον Πρόεδρο Κώστα Φασουλάκη, παρουσία και του Γενικού Διευθυντή, Θανάση Κύρκου.

Η σύναψη συμβάσεων μίσθωσης έργου ιδιωτικού δικαίου (ΣΜΕ) με 14 άτομα, εντάσσεται στο πλαίσιο υλοποίησης Προγραμματικής Σύμβασης μεταξύ του Δήμου Μινώα Πεδιάδας και της «Δαίδαλος Α.Ε.-Αναπτυξιακός Οργανισμός Τοπικής Αυτοδιοίκησης», ενώ το προσωπικό θα συνδράμει την τεχνική και διοικητική υποστήριξη των υπηρεσιών του Δήμου.

«Ευχαριστούμε θερμά τον Πρόεδρο της Δαίδαλος Α.Ε. Κωνσταντίνο Φασουλάκη αλλά και τον Γενικό Διευθυντή Θανάση Κύρκο για τη συνεργασία καθώς μέσω των νέων αυτών προσλήψεων, θα διευκολυνθεί η εξυπηρέτηση των δημοτών και η υλοποίηση έργων που έχει ανάγκη ο Δήμος μας, με στόχο την ανασυγκρότηση της περιοχής», δήλωσε ο Δήμαρχος Μινώα Πεδιάδας Βασίλης Κεγκέρογλου.

«Η συνεργασία του Δήμου και του Αναπτυξιακού Οργανισμού “Δαίδαλος Α.Ε.” αποδίδει καρπούς, προς όφελος της τοπικής κοινωνίας μέσω της διάθεσης έκτακτου επιστημονικού προσωπικού. Είναι χαρακτηριστικό ότι στο Δήμο Μινώα Πεδιάδας διατίθενται περισσότερα άτομα σε σχέση με άλλους Δήμους, δεδομένης της ιδιαίτερης συνθήκης που έχει διαμορφωθεί στην περιοχή μετά το σεισμό του 2021», υπογράμμισε από την πλευρά του ο Πρόεδρος της «Δαίδαλος Α.Ε.» Κώστας Φασουλάκης.